pythainlp/thaigov-v2-corpus-22032023 huggingface dataset:
วันอังคารที่ 24 พฤษภาคม 2565
นายกฯ ย้ำ รัฐบาลเร่งเดินหน้าการปฏิรูปกฎหมาย เพื่อเพิ่มคุณภาพการให้บริการ พร้อมส่งเสริมสนับสนุน อำนวยความสะดวกนักลงทุนทั้งในประเทศ-ต่างประเทศ เพื่อสร้างเศรษฐกิจที่เข้มแข็ง
นายกฯ ย้ำ รัฐบาลเร่งเดินหน้าการปฏิรูปกฎหมาย เพื่อเพิ่มคุณภาพการให้บริการ พร้อมส่งเสริมสนับสนุน อำนวยความสะดวกนักลงทุนทั้งในประเทศ-ต่างประเทศ เพื่อสร้างเศรษฐกิจที่เข้มแข็ง ตามนโยบายรัฐบาล “ล้มแล้วลุกไว”
วันนี้ (24 พฤษภาคม 2565) เวลา 13.50 น. ณ ห้องสีฟ้า ตึกสันติไมตรี ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์ภายหลังการประชุมคณะรัฐมนตรีว่า คณะรัฐมนตรีรับทราบข้อเสนอหลักการกฎหมายว่าด้วยเศรษฐกิจแพลตฟอร์ม ตามที่สำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (สำนักงาน ป.ย.ป.) เสนอ และเห็นชอบหลักการปรับปรุงระยะเวลาการพิจารณาอนุญาตและการทบทวนกฎหมายตาม พ.ร.บ.การอำนวยความสะดวกในการพิจารณาอนุญาตของทางราชการ พ.ศ. 2558 ทั้งนี้ เป็นไปตามนโยบายของรัฐบาลที่เร่งรัดขับเคลื่อนการปฏิรูปด้านกฎหมาย โดยจะต้องเร่งดำเนินการเพื่อเป็นมาตรฐานเดียวกันในการอำนวยความสะดวกให้กับประชาชน เช่น การตรวจสอบเอกสารเบื้องต้น การลงนามอนุญาต ลดระยะเวลา ลดขั้นตอนต่าง ๆ ให้มากที่สุด เช่น การขออนุญาตโรงงาน การนำเข้า การส่งออก การขึ้นทะเบียนต่าง ๆ เป็นต้น โดยตั้งเป้าให้สามารถลดลงประมาณร้อยละ 50 ภายในปีนี้ รวมทั้งการพิจารณายุบเลิกหรือรวมขั้นตอนที่ไม่จำเป็นต่าง ๆ ด้วย ทั้งนี้ ขอให้ทุกกระทรวงเร่งทบทวนขั้นตอนการทำงานให้เหมาะสมกับบริบทและภาระความรับผิดชอบของหน่วยงาน และได้สั่งการให้ทุกกระทรวง หน่วยงาน เร่งทบทวนกระบวนการทำงานในส่วนที่เกี่ยวข้อง พิจารณากำหนดกรอบระยะเวลาที่เหมาะสมในแต่ละกระบวนงานให้แล้วเสร็จภายใน 1 เดือน โดยมีเป้าหมายเพื่อเพิ่มคุณภาพการให้บริการกับประชาชน และเพื่อส่งเสริมสนับสนุนด้านเศรษฐกิจ พร้อมทั้งสร้างความสะดวกสำหรับนักลงทุนทั้งในประเทศและต่างประเทศเพื่อสร้างเศรษฐกิจที่เข้มแข็ง เนื่องจากประเทศไทยติดอันดับต้น ๆ ที่มีความเหมาะสมสำหรับการเริ่มต้นธุรกิจของนักลงทุนทั่วโลก ซึ่งนับเป็นปัจจัยสำคัญในการฟื้นฟูประเทศ โดยเฉพาะด้านการท่องเที่ยวที่กำลังฟื้นตัวโดยจะต้องเร่งขับเคลื่อนอย่างเต็มศักยภาพตามนโยบาย “ล้มแล้วลุกไว”ของรัฐบาล
นอกจากนี้ นายกรัฐมนตรี ยังกล่าวถึงการถ่ายทำภาพยนตร์ในประเทศไทยซึ่งเป็นการส่งเสริม Soft Power ของประเทศให้เป็นที่รู้จักแพร่หลาย โดยจะต้องเร่งรัดให้มีการปรับรูปแบบใหม่ในการลงทุน สร้างมาตรฐานอำนวยความสะดวกนักลงทุน จัดตั้งศูนย์ One Stop Service รวมถึงสิทธิประโยชน์ เพื่อการสร้างรายได้ สร้างชื่อเสียง และส่งเสริมให้มีการถ่ายทำภาพยนตร์ที่มีเนื้อหาส่งเสริมภาพลักษณ์ที่ดีต่อประเทศไทย พร้อมทั้งการติดตาม คัดกรองภาพยนตร์ที่มีเนื้อหาไม่เหมาะสมด้วย ในขณะที่ภาพยนตร์ไทยกำลังได้รับความนิยมมากขึ้นในสายตาชาวต่างชาติ ซึ่งเป็นสิ่งที่แสดงให้เห็นว่า Soft Power ด้านภาพยนตร์ของไทยกำลังเติบโต และมีศักยภาพเป็นที่ยอมรับพร้อมแข่งขันในเวทีโลกได้
วันจันทร์ที่ 1 สิงหาคม 2565
รัฐบาลยินดีชายหาดไทยสวยระดับโลก พร้อมเดินหน้าส่งเสริมการท่องเที่ยว
วันเสาร์ที่ 30 กรกฎาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลยินดีที่ชายหาดไทยติดอันดับชายหาดที่สวยที่สุดในโลก ถึง 2 แห่ง ได้แก่ หาดซันไรซ์
เกาะหลีเป๊ะ จ.สตูล และ อ่าวมาหยา เกาะพีพีเล จ.กระบี่
สะท้อนถึงความเชื่อมั่นและความประทับใจที่นักท่องเที่ยวต่างชาติมีแก่แหล่งท่องเที่ยวไทย
สำหรับปีนี้รัฐบาลขับเคลื่อนการท่องเที่ยวภายใต้แคมเปญ เที่ยวเมืองไทย Amazing ยิ่งกว่าเดิม
เน้นสร้างประสบการณ์การท่องเที่ยวมุมมองใหม่แก่นักท่องเที่ยวต่างชาติ
พร้อมส่งเสริมการท่องเที่ยวในประเทศกลุ่มเป้าหมายและต่อยอดสู่ความร่วมมือกับประเทศอื่น ๆ เช่น
งานเทศกาลอินเดียตะวันออกเฉียงเหนือ ที่จัดขึ้นในวันนี้และวันพรุ่งนี้(30-31ก.ค.65) ที่เซ็นทรัลเวิลด์
ถือเป็นการแลกเปลี่ยนความรู้ด้านการท่องเที่ยว แลกเปลี่ยนวัฒนธรรม และกระชับความสัมพันธ์ระหว่าง 2
ประเทศ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 10 กุมภาพันธ์ 2565
​“เกษตรฯ” หารือสำนักงานเศรษฐกิจสร้างสรรค์ ร่วมพัฒนาผลิตภัณฑ์เกษตรสู่เกษตรมูลค่าสูง
​“เกษตรฯ” หารือสำนักงานเศรษฐกิจสร้างสรรค์ ร่วมพัฒนาผลิตภัณฑ์เกษตรสู่เกษตรมูลค่าสูง
วันนี้ (10 ก.พ.65) นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะอดีตประธานคณะกรรมการขับเคลื่อนนโยบายเศรษฐกิจสร้างสรรค์แห่งชาติ ได้รับเชิญจาก นายอภิสิทธิ์ ไล่สัตรูไกล ผู้อำนวยการสำนักงานส่งเสริมเศรษฐกิจสร้างสรรค์ เข้าเยี่ยมชมเทศกาลงานออกแบบกรุงเทพฯ 2565 Bangkok Design Week 2022 ณ อาคารไปรษณีย์กลาง โดยภายในงานมีการจัดแสดงนิทรรศการที่น่าสนใจ อาทิ นิทรรศการบอกเล่าถึงอาหารในมิติของการสร้างภูมิคุ้มกันให้ร่างกายที่เชื่อมโยงกับความหลากลายทางชีวภาพของพืชผักท้องถิ่น ซึ่งเป็นส่วนสร้างภูมิคุ้มกันไม่ให้สิ่งแวดล้อมถูกทำลาย ในชื่อ “ภูมิดี...อยู่ดี” นิทรรศการออกแบบไอเดีย ภายใต้โจทย์ “แพ็คลงกล่อง – ส่งไปรษณีย์ รับมือโลก ยุคที่ทุกสิ่งต้องเดลิเวอรี่ได้” โครงการพัฒนาสินค้าที่ออกแบบจากเศษวัสดุเหลือใช้ทางการเกษตรและอุตสาหกรรมเพื่อแปรรูปเป็นผลิตภัณฑ์เชิงสร้างสรรค์สู่ตลาดสากล และผลิตภัณฑ์พลาสติกต้นแบบ 9 ชิ้น ที่ตอบสนองแนวคิดเพื่อการอยู่อาศัยในอนาคต
อีกทั้ง การจัดแสดงผลงาน Seatscape & Beyond by One Bangkok การออกแบบที่นั่งสาธารณะ ภายใต้โจทย์ “เราจะนั่งในที่สาธารณะอย่างไรให้ปลอดภัยจากโควิด ?” รวมทั้งการจัดแสดงผลงาน CO With Garden By CEA x Kernel Design ต้นแบบพื้นที่สีเขียวในยุคโควิดที่เชื่อมโยงผู้คนกับธรรมชาติ อันเป็นหัวใจสำคัญของการเพิ่มคุณภาพชีวิตให้กับคนเมืองในยุคปัจจุบัน ซึ่งจัดอยู่ในบริเวณลานจัตุรัสด้านหน้าไปรษณีย์กลาง รวมเหล่านักสร้างสรรค์เจ้าของ Creative IP (ทรัพย์สินทางปัญญาเชิงสร้างสรรค์) ทั้งคาแรกเตอร์ดีไซเนอร์ แบรนด์ดีไซเนอร์ นักวาดภาพประกอบ นักวาดการ์ตูน ตลอดจนนักสร้างสรรค์ Art Toy ณ พิพิธภัณฑ์ชุมชนตลาดน้อย ท่าน้ำภาณุรังษี และงานออกแบบแสง The Wall 2022 by LIGHTING DESIGNERS THAILAND บริเวณคลองผดุงกรุงเกษม เพื่อค้นหาวิธีออกแบบแสงสว่างที่จะช่วยสร้างความสัมพันธ์ระหว่างเมืองและผู้คน
โอกาสนี้ นายอลงกรณ์ได้หารือกับนายอภิสิทธิ์ถึงแนวทางความร่วมมือด้านการพัฒนาผลิตภัณฑ์เกษตรตามนโยบายเกษตรมูลค่าสูง ระหว่างกระทรวงเกษตรและสหกรณ์ กับผู้อำนวยการสำนักเศรษฐกิจสร้างสรรค์ เพื่อเสนอต่อดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ต่อไป
วันพฤหัสบดีที่ 4 สิงหาคม 2565
รองปลัดฯ วรวรรณ นำกล่าวถวายราชสดุดี เบื้องหน้าพระบรมฉายาลักษณ์ เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
รองปลัดฯ วรวรรณ นำกล่าวถวายราชสดุดี เบื้องหน้าพระบรมฉายาลักษณ์ เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
วันนี้ (3 สิงหาคม 2565) นางวรวรรณ ชิตอรุณ รองปลัดกระทรวงอุตสาหกรรม นำกล่าวถวายราชสดุดี เบื้องหน้าพระบรมฉายาลักษณ์ เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 โดยในงานดังกล่าวได้มีกิจกรรมเสวนา “สายธารแห่งพระเมตตา สู่รากฐานการพัฒนาอย่างยั่งยืน” ในโครงการสืบสานพระราชดำริ ส่งเสริมงานพัฒนา ประโยชน์สุขปวงประชาที่ยั่งยืน มีท่านผู้หญิงภรณี มหานนท์ ประจำสำนักพระราชวังพิเศษ ระดับ 10 ปฏิบัติหน้าที่รองราชเลขานุการในพระองค์สมเด็จพระบรมราชินีนาถ พระบรมราชชนนีพันปีหลวง กรมกิจการในสมเด็จพระนางเจ้าฯ พระบรมราชินี สำนักพระราชวัง ดร.ช่อทิพย์ วิเศษพงษ์พันธุ์ ผู้อำนวยการฝ่ายพัฒนาสมรรถนะธุรกิจ นางสาวสุทธิวรรณ อมาตยกุล ผู้อำนวยการเพิ่มมูลค่าผลผลิตและออกแบบผลิตภัณฑ์ SMEs ร่วมเสวนา และมีนายนราวิทย์ เปาอินทร์ ผู้อำนวยการสถาบันพัฒนาวิสาหกิจขนาดกลางและขนาดย่อม (ISMED) ให้การต้อนรับ ณ โรงแรมโนโวเทล กรุงเทพ ฟิวเจอร์พาร์ค รังสิต จังหวัดปทุมธานี
วันพฤหัสบดีที่ 25 สิงหาคม 2565
“ทิพานัน” ชี้ภาคเอกชนเชื่อมั่นนโยบายของ “พล.อ.ประยุทธ์” ที่วางไว้ แม้ “พล.อ.ประวิตร” รักษาการแทน ยังขับเคลื่อนนโยบายรัฐบาลไม่สะดุด แจงไม่ใช่เรื่องสืบทอดอำนาจ
“ทิพานัน” ชี้ภาคเอกชนเชื่อมั่นนโยบายของ “พล.อ.ประยุทธ์” ที่วางไว้ แม้ “พล.อ.ประวิตร” รักษาการแทน ยังขับเคลื่อนนโยบายรัฐบาลไม่สะดุด แจงไม่ใช่เรื่องสืบทอดอำนาจ แต่เป็นกระบวนการตามระเบียบบริหารราชการแผ่นดิน วอนฝ่ายนิติบัญญัติสื่อสารสร้างสรรค์
วันที่ 25 สิงหาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวถึงกรณีที่ พรรคเพื่อไทย กล่าวโจมตี พล.อ.ประวิตร วงษ์สุวรรณรองนายกรัฐมนตรี ที่รักษาราชการแทนนายกรัฐมนตรี ว่าเป็นการสืบทอดอำนาจเหมือนประเทศไทยอยู่ในสภาวะหนีเสือปะจระเข้ โดยกล่าวหาว่า พล.อ.ประวิตร มีคุณสมบัติไม่พร้อมในการเป็นเจ้าภาพการประชุมเอเปกว่า การเข้ามารักษาราชการแทนนายกรัฐมนตรี ของ พล.อ.ประวิตรนั้น ถือเป็นการปฏิบัติหน้าที่ตามกระบวนการตามระเบียบบริหารราชการแผ่นดิน ภายใต้คำสั่งนายกรัฐมนตรีที่ 237/2563 ที่มอบหมายรองนายกรัฐมนตรีตามลำดับ จนกว่าศาลรัฐธรรมนูญจะมีคำวินิจฉัยออกมา ดังนั้นจึงไม่ใช่เรื่องของการสืบทอดอำนาจอย่างที่รองโฆษกพรรคเพื่อไทยเข้าใจแต่อย่างใด
น.ส.ทิพานัน กล่าวว่า ทั้งนี้หากพิจารณาความเห็นจากภาคเอกชนตามสื่อต่างๆ ก็ไม่ได้สะท้อนถึงความหวั่นไหวหรือวิตกกังวลต่อการเข้ามาทำหน้าที่ของ พล.อ.ประวิตรแต่อย่างใด ตรงกันข้าม กลับมีความเชื่อมั่นว่าการขับเคลื่อนนโยบายต่างๆและการทำงานของรัฐบาลที่ผ่านมา โดยเฉพาะมาตรการกระตุ้นเศรษฐกิจจะสามารถดำเนินการได้อย่างต่อเนื่อง ไม่สะดุด ที่สำคัญในห้วงเวลาที่ พล.อ.ประยุทธ์ จันทร์โอชา รัฐมนตรีว่าการกระทรวงกลาโหม ที่ปฏิบัติหน้าที่นายกรัฐมนตรีอยู่ก่อนหน้านี้ ได้ดำเนินนโยบายและมาตรการต่างๆ ภายใต้วิกฤตการณ์แพร่ระบาดของเชื้อไวรัสโควิด-19 และสงครามระหว่างยูเครนกับรัสเซีย จนทำให้สถานการณ์เศรษฐกิจอยู่ในภาวะฟื้นตัว เช่น การท่องเที่ยวที่เริ่มมีนักท่องเที่ยวเข้ามาอย่างต่อเนื่อง ดังนั้นจะเห็นได้ว่า สถานการณ์เศรษฐกิจอยู่ในช่วงขาขึ้น
น.ส.ทิพานัน กล่าวต่อว่า ยิ่งในช่วงที่ประเทศไทยตกอยู่ในสายตาของต่างชาติ จับจ้องในฐานะที่เราจะเป็นเจ้าภาพการประชุมเอเปกด้วยแล้ว การแสดงความเห็นของฝ่ายต่างๆ โดยเฉพาะฝ่ายนิติบัญญัติที่ถือเป็นหนึ่งใน 3 อำนาจอธิปไตยจึงต้องระมัดระวัง ในการแสดงความคิดเห็น และการสื่อสารอย่างสร้างสรรค์ ไม่ควรเป็นตัวอย่างของการแสดงออกด้วยคำพูดหรือพฤติกรรมที่ก้าวร้าวหรือการล้อเลียนบุคคลอื่น เพียงเพื่อสะท้อนถึงนิสัยส่วนลึกที่ไม่ควรแสดงออกมาอย่างไม่วุฒิภาวะแบบนี้
วันพุธที่ 10 สิงหาคม 2565
รองปลัดฯ ภานุวัฒน์ ให้ผู้บริหารบริษัท เนต้า ออโต้ (ไทยแลนด์) จำกัดและคณะ เข้าพบ
รองปลัดฯ ภานุวัฒน์ ให้ผู้บริหารบริษัท เนต้า ออโต้ (ไทยแลนด์) จำกัดและคณะ เข้าพบ
วันนี้ (10 สิงหาคม 2565) นายภานุวัฒน์ ตริยางกูรศรี รองปลัดกระทรวงอุตสาหกรรม ให้นายหวัง เฉิงเจีย กรรมการผู้จัดการบริษัท เนต้า ออโต้ (ไทยแลนด์) จำกัด และคณะผู้แทนจากบริษัท อรุณ พลัส จำกัด และบริษัท ฮอริษอน พลัส จำกัด เข้าพบ เพื่อเยี่ยมคาราวะและขอคำแนะนำในการดำเนินธุรกิจอุตสาหกรรมยานยนต์ไฟฟ้าภายใต้แบรนด์ NETA เพื่อให้เป็นไปตามนโยบายส่งเสริมยานยนต์ไฟฟ้าของรัฐบาล ที่จะให้ไทยเป็นศูนย์กลางยานยนต์ไฟฟ้าของภูมิภาคเอเชีย โดยมีนายสหวัฒน์ โสภา รองอธิบดีกรมโรงงานอุตสาหกรรม และนายพิสิฐ รังสฤษฎ์วุฒิกุล ผู้อำนวยการสถาบันยานยนต์ เข้าร่วม ณ ห้องประชุม อก.1 อาคารสำนักงานปลัดกระทรวงอุตสาหกรรม
วันอังคารที่ 3 พฤษภาคม 2565
กสร. แจงลูกจ้างเข้าข่ายเป็นโควิด นายจ้างมีสิทธิสั่งตรวจหาเชื้อ หากเลิกจ้างด้วยเหตุโควิด ลูกจ้างต้องได้รับค่าชดเชย
กรมสวัสดิการและคุ้มครองแรงงานชี้แจงกรณีลูกจ้างที่เข้าข่ายติดเชื้อไวรัส COVID-19 นายจ้างสั่งให้ลูกจ้างตรวจหาเชื้อได้ ถือเป็นเหตุอันสมควร แต่หากจะเลิกจ้างลูกจ้างด้วยเหตุนี้ ไม่ถือเป็นความผิดร้ายแรง
ที่เกิดจากการกระทำของลูกจ้าง ลูกจ้างต้องได้รับค่าชดเชย
กรมสวัสดิการและคุ้มครองแรงงานชี้แจงกรณีลูกจ้างที่เข้าข่ายติดเชื้อไวรัส COVID-19 นายจ้างสั่งให้ลูกจ้างตรวจหาเชื้อได้ ถือเป็นเหตุอันสมควร แต่หากจะเลิกจ้างลูกจ้างด้วยเหตุนี้ ไม่ถือเป็นความผิดร้ายแรง
ที่เกิดจากการกระทำของลูกจ้าง ลูกจ้างต้องได้รับค่าชดเชย
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) ชี้แจงว่า ในสถานการณ์การแพร่ระบาดของโรคติดเชื้อไวรัสโคโรนา 2019 หรือ COVID–19 ที่ขยายตัวเป็นวงกว้าง และจำนวนผู้ติดเชื้อ
ที่ยังไม่ลดจำนวนลง ด้วยความห่วงใยของ พลเอก ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน และนายสุชาติ ชมกลิ่น รัฐมนตรีว่าการกระทรวงแรงงาน ที่มีความต้องการให้ลูกจ้าง
มีคุณภาพชีวิต และสุขภาพอนามัยที่ดี จึงได้สั่งการให้กรมสวัสดิการและคุ้มครองแรงงานสร้างความเข้าใจ
ต่อนายจ้างและลูกจ้างให้ทราบว่า หากนายจ้างมีข้อสงสัยว่าลูกจ้างเสี่ยงต่อการติดเชื้อ เช่น ลูกจ้างสัมผัสกับผู้ป่วยหรือลูกจ้างอยู่ในครอบครัวเดียวกับผู้ป่วย จึงมีคำสั่งไม่ให้ลูกจ้างมาทำงานและให้กักตัว ณ ที่พักอาศัยเพื่อเฝ้าดูอาการ นายจ้างต้องจ่ายค่าจ้างให้กับลูกจ้าง เพราะคำสั่งให้ลูกจ้างกักตัวเป็นคำสั่งให้หยุดงาน
เพื่อประโยชน์ของนายจ้าง จะถือว่าการปฏิบัติตามคำสั่งของนายจ้างดังกล่าวเป็นการขาดงานหรือละทิ้งหน้าที่ของลูกจ้างไม่ได้ แต่อย่างไรก็ตามนายจ้างอาจตกลงกับลูกจ้างให้ใช้สิทธิการลาป่วย หรือหยุดพักผ่อนประจำปีได้ รวมไปถึงนายจ้างสามารถสั่งให้ลูกจ้างเข้ารับการตรวจจากแพทย์ ด้วยเหตุที่ลูกจ้างอยู่ในข่ายเป็นผู้ติดเชื้อ COVID–19 ถือว่านายจ้างมีเหตุผลอันสมควรที่จะมีคำสั่งให้ลูกจ้างเข้ารับการตรวจได้ เพราะหากไม่ดำเนินการอาจเป็นอันตรายและกระทบต่อสุขภาพอนามัยของลูกจ้างคนอื่น หรือกระทบต่อกิจการของนายจ้างได้ สอดคล้องกับมาตรการป้องกันโรคที่ทางราชการกำหนด ฉะนั้น คำสั่งของนายจ้างดังกล่าว ถือเป็นคำสั่ง
เพื่อป้องกัน เฝ้าระวัง รักษา ควบคุมมิให้เกิดการแพร่ระบาดของเชื้อไวรัส COVID–19 เกี่ยวกับการทำงาน
ที่ชอบด้วยกฎหมายและเป็นธรรม โดยนายจ้างต้องจ่ายค่าจ้างตามปกติ หากลูกจ้างไม่ปฏิบัติตามโดยไม่มีเหตุผลอันสมควร นายจ้างก็อาจปฏิเสธไม่ให้ลูกจ้างเข้าสถานที่ทำงาน และไม่จ่ายค่าจ้างให้ หรืออาจลงโทษทางวินัย เช่น ตักเตือนลูกจ้างด้วยวาจาหรือตักเตือนเป็นหนังสือ เป็นต้น
อธิบดี กสร. กล่าวทิ้งท้ายว่า หากนายจ้างเลิกจ้างลูกจ้างเพราะเหตุลูกจ้างติดเชื้อไวรัส COVID-19
ถือว่าไม่ได้เป็นความผิดร้ายแรงที่เกิดจากการกระทำของลูกจ้าง ไม่ใช่การกระทำผิดวินัย ลูกจ้างมีสิทธิ
ได้รับค่าชดเชย ทั้งนี้ หากมีข้อสงสัยเกี่ยวกับสิทธิ หน้าที่ สอบถามเพิ่มเติมได้ที่สำนักงานสวัสดิการและคุ้มครองแรงงานกรุงเทพมหานครพื้นที่ 1-10 สำนักงานสวัสดิการและคุ้มครองแรงงานจังหวัดทุกจังหวัด หรือโทรสายด่วน 1506 กด 3 หรือ 1546 หรือหากสงสัยเกี่ยวกับแนวปฏิบัติการเฝ้าระวัง ป้องกัน และควบคุมโรค
โทร 1422 สายด่วนกรมควบคุมโรค
วันอังคารที่ 18 มกราคม 2565
วธ.ประสาน 29 สมาคมกลุ่มศิลปินและกลุ่มเครือข่ายอุตสาหกรรมบันเทิง เปิดให้ผู้ที่มีอายุเกิน 65 ปี ทั้งที่เป็นสมาชิก-ไม่ได้เป็นสมาชิกสมาคม แจ้งความประสงค์เพื่อขึ้นทะเบียนรับการช่วยเหลือ
วธ.ประสาน 29 สมาคมกลุ่มศิลปินและกลุ่มเครือข่ายอุตสาหกรรมบันเทิง เปิดให้ผู้ที่มีอายุเกิน 65 ปี ทั้งที่เป็นสมาชิก-ไม่ได้เป็นสมาชิกสมาคม แจ้งความประสงค์เพื่อขึ้นทะเบียนรับการช่วยเหลือเยียวยาผลกระทบจากโควิด-19 ของบรัฐบาล
วธ.ประสาน 29 สมาคมกลุ่มศิลปินและกลุ่มเครือข่ายอุตสาหกรรมบันเทิง เปิดให้ผู้ที่มีอายุเกิน 65 ปี ทั้งที่เป็นสมาชิก-ไม่ได้เป็นสมาชิกสมาคม แจ้งความประสงค์เพื่อขึ้นทะเบียนรับการช่วยเหลือเยียวยาผลกระทบจากโควิด-19 ของบรัฐบาล ตั้งแต่บัดนี้จนถึงวันที่ 24 ม.ค.นี้
นายประสพ เรียงเงิน รองปลัดกระทรวงวัฒนธรรมและโฆษกกระทรวงวัฒนธรรม เปิดเผยว่า ตามที่คณะรัฐมนตรีมีมติมอบหมายให้กระทรวงวัฒนธรรม (วธ.) ร่วมกับกระทรวงแรงงาน พิจารณาแนวทางช่วยเหลือเยียวยาบรรเทาความเดือดร้อนแก่กลุ่มศิลปินและกลุ่มเครือข่ายอุตสาหกรรมบันเทิงที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) โดยจากการหารือร่วมกันในส่วนของกลุ่มศิลปินและกลุ่มเครือข่ายอุตสาหกรรมบันเทิงที่มีอายุเกิน 65 ปีที่เป็นกลุ่มแรงงานนอกระบบและไม่เข้าข่ายเป็นผู้ประกันตนตามมาตรา 33 มาตรา 39 และมาตรา 40 ตามพ.ร.บ.ประกันสังคม พ.ศ.2533 และที่แก้ไขเพิ่มเติมให้แจ้งความประสงค์เพื่อขึ้นทะเบียนรับการช่วยเหลือเยียวยาจากรัฐบาลผ่านสมาคมเครือข่ายอุตสาหกรรมบันเทิงและสมาคมศิลปินพื้นบ้าน ทั้งหมด ๒๙ สมาคม ได้แก่ 1. สมาพันธ์สมาคมภาพยนตร์แห่งชาติ 2.สมาคมผู้กำกับภาพยนตร์ไทย 3. สมาคมวิชาชีพภาพยนตร์และดิจิทัลมีเดีย 4. สมาคมผู้ประกอบการแอนิเมชั่นและคอมพิวเตอร์กราฟฟิกส์ไทย 5. สมาคมอุตสาหกรรมซอฟต์แวร์เกมไทย(TGA) 6. สมาคมดิจิทัลคอนเทนต์ไทย (DCAT) 7. สมาคมนักเขียนบทละครโทรทัศน์ 8. สมาคมโฆษณาแห่งประเทศไทย 9. สมาคมส่งเสริมวิชาชีพวิทยุและโทรทัศน์ไทย 10. สมาคมผู้ประกอบการโรงภาพยนตร์
11. สมาคมผู้บริหารการผลิตภาพยนตร์ต่างประเทศ 12. สมาคมไทยธุรกิจอิเล็คโทรนิคบันเทิง 13. สมาคมการค้าผู้ประกอบการธุรกิจบันเทิงไทย 14. สมาคมการค้าผู้ผลิตภาพยนตร์สารคดีไทย 15. สมาพันธ์สมาคมวิชาชีพวิทยุกระจายเสียงและวิทยุโทรทัศน์ (RTBPF) 16. มูลนิธิสวัสดิการนักแสดง 17. สมาคมศิลปินตลกแห่งประเทศไทย 18. สมาคมดนตรีแห่งประเทศไทยในพระบรมราชูปถัมภ์ 19. สมาคมนักเพลงลูกทุ่งแห่งประเทศไทย 20.สมาคมผู้ประกอบอาชีพระบบแสงเสียงภาพไทย 21. สมาคมลิเกประเทศไทย 22. สมาคมเพลงพื้นบ้านภาคกลางประเทศไทย 23. สมาคมอุปรากรจีน 24. สมาคมศิลปินขับซอล้านนา 25. สมาคมกลองและศิลปะการแสดงล้านนา 26. สมาคมศิลปินพื้นบ้านอีสานใต้ 27. สมาคมหมอลำอีสาน 28. สมาคมหนังตะลุงปักษ์ใต้ และ 29.สหพันธ์สมาคมโนราแห่งประเทศไทย
นายประสพ กล่าวอีกว่า สำหรับกลุ่มศิลปินและกลุ่มเครือข่ายอุตสาหกรรมบันเทิงที่มีอายุเกิน 65 ปีทั้งผู้ที่เป็นสมาชิกและผู้ที่ไม่ได้เป็นสมาชิก 29 สมาคมข้างต้นสามารถไปติดต่อแจ้งความประสงค์เพื่อขึ้นทะเบียนรับการช่วยเหลือเยียวยาที่สมาคมต่างๆ ในสาขาอาชีพนั้นๆ ได้ตั้งแต่บัดนี้จนถึงวันที่ 24 มกราคมนี้ โดยสอบถามรายละเอียดเพิ่มเติมได้ที่สายด่วนวัฒนธรรม 1765 หรือ ศึกษาข้อมูลเพิ่มเติมได้ที่เฟซบุ๊กกระทรวงวัฒนธรรม หรือ เว็บไซต์กระทรวงวัฒนธรรม www.m-culture.go.th ทั้งนี้ วธ.จะประสานงานกับ 29 สมาคมเพื่อรวบรวมข้อมูลและจำนวนกลุ่มศิลปินและกลุ่มเครือข่ายอุตสาหกรรมบันเทิงที่มีอายุเกิน 65 ปีที่ได้แจ้งความประสงค์เพื่อขึ้นทะเบียนไว้ เพื่อเสนอของบประมาณช่วยเหลือเยียวยาผลกระทบจากโรคโควิด-19 จากรัฐบาลต่อไป
วันอังคารที่ 21 ธันวาคม 2564
รัฐบาลเตรียมฟื้นฟูสภาพแวดล้อมคลองแสนแสบ
วันอาทิตย์ที่ 19 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเตรียมฟื้นฟูสภาพแวดล้อมคลองแสนแสบ โดยเห็นชอบแผนหลักการพัฒนาฟื้นฟูสภาพแวดล้อมคลองแสนแสบ ระยะ 11 ปี รวม 84 โครงการ ภายใต้เป้าประสงค์ คือ สร้างความปลอดภัยในการสัญจร ปรับปรุงภูมิทัศน์ แก้ปัญหามลภาวะและคุณภาพน้ำ ป้องกันปราบปรามการบุกรุกทำลายทรัพยากรในคลอง และบริหารจัดการทรัพยากรน้ำ โดยประโยชน์ที่คาดว่าจะได้รับ เช่น แก้ปัญหามลภาวะได้อย่างครบวงจร สร้างระบบบำบัดน้ำได้ 39 แห่ง รองรับการบำบัดน้ำเสียได้กว่า 1.3 ล้าน ลบ.ม.ต่อวัน เพิ่มประสิทธิภาพการระบายน้ำได้ 30 ลบ.ม./วินาที มีเขื่อนป้องกันตลิ่ง 33.32 กม. เพิ่มพื้นที่ที่ได้รับการป้องกันน้ำท่วมกว่า 96,000 ไร่ มีท่าเทียบเรือเพิ่มขึ้นและใช้เรือไฟฟ้าให้บริการ รองรับประชาชนได้สูงสุด 1,000 คน/วัน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 17 กุมภาพันธ์ 2565
โฆษก สธ. เตือนอย่าเชื่อ "คลิปเสียงปลอม" อ้างหลุดจากการประชุม สธ. หลอกให้ฉีดวัคซีนโควิด
โฆษกกระทรวงสาธารณสุข เตือนอย่าหลงเชื่อและแชร์ต่อ "คลิปเสียงปลอม" ในไลน์ อ้างหลุดจากการประชุมวัคซีนของกระทรวงสาธารณสุข หลอกบังคับประชาชนให้ฉีดวัคซีนโควิด ย้ำ สธ.ให้ข้อมูลประชาชนตามข้อเท็จจริงและฉีดวัคซีนตามความสมัครใจ ปัจจุบันฉีดไปแล้วกว่า 120 ล้านโดส
โฆษกกระทรวงสาธารณสุข เตือนอย่าหลงเชื่อและแชร์ต่อ "คลิปเสียงปลอม" ในไลน์ อ้างหลุดจากการประชุมวัคซีนของกระทรวงสาธารณสุข หลอกบังคับประชาชนให้ฉีดวัคซีนโควิด ย้ำ สธ.ให้ข้อมูลประชาชนตามข้อเท็จจริงและฉีดวัคซีนตามความสมัครใจ ปัจจุบันฉีดไปแล้วกว่า 120 ล้านโดส ยืนยันวัคซีนช่วยลดอาการรุนแรงและเสียชีวิตได้
วันนี้ (17 กุมภาพันธ์ 2565) นพ.รุ่งเรือง กิจผาติ หัวหน้าที่ปรึกษาระดับกระทรวง และโฆษกกระทรวงสาธารณสุข เปิดเผยว่า ขณะนี้ในสื่อสังคมออนไลน์มีการส่งต่อคลิปเสียง อ้างว่ามาจากที่ประชุมกระทรวงสาธารณสุข ซึ่งมีเนื้อหาทำนองกล่าวหาว่ากระทรวงสาธารณสุขหลอกให้ประชาชนฉีดวัคซีนโควิด 19 ขอให้ประชาชนอย่าหลงเชื่อและอย่าแชร์ต่อ เนื่องจากคลิปเสียงดังกล่าวไม่ได้มาจากที่ประชุมกระทรวงสาธารณสุข และขอยืนยันว่า การฉีดวัคซีนโควิด 19 ช่วยป้องกันการเจ็บป่วยรุนแรงและเสียชีวิตได้จริง ซึ่งในขณะนี้มีการระบาดของสายพันธุ์โอมิครอนที่แพร่เร็วและติดเชื้อง่ายขึ้น การฉีดเข็มกระตุ้นจึงมีความจำเป็น เพื่อเสริมภูมิคุ้มกัน จึงขอให้ประชาชนที่ฉีดวัคซีนครบ 2 เข็ม เกิน 3 เดือน มารับวัคซีนเข็มกระตุ้นทันที
นพ.รุ่งเรือง กล่าวว่า กระทรวงสาธารณสุขได้ให้ข้อมูลเกี่ยวกับโควิด 19 แก่ประชาชนอย่างต่อเนื่อง ตามหลักฐานทางวิชาการ โดยเฉพาะผลการศึกษาประสิทธิภาพและประสิทธิผลของวัคซีน ที่พบว่าช่วยลดการติดเชื้อ ลดความรุนแรงและการเสียชีวิตได้ ทั้งนี้ การฉีดวัคซีนโควิด 19 ที่ผ่านมา ทั้งผู้ใหญ่และเด็กเป็นไปด้วยความสมัครใจ ส่วนที่ระบุว่า วัคซีนโควิดเป็นอาวุธชีวภาพก็ไม่ใช่เรื่องจริง เนื่องจากวัคซีนมีการประเมินประสิทธิภาพและความปลอดภัยจากผู้เชี่ยวชาญทั้งในต่างประเทศและผู้เชี่ยวชาญของ อย.ไทย ก่อนจะอนุมัติให้นำมาใช้กับประชาชน โดยขณะนี้ ประเทศไทยฉีดวัคซีนโควิด 19 สะสมมากกว่า 120 ล้านโดส พบอาการข้างเคียงในบางคน ซึ่งเหมือนการฉีดวัคซีนอื่นๆ ส่วนใหญ่มักเป็นไข้ ปวดเมื่อยกล้ามเนื้อ เวียนศีรษะ ปวดบวมบรีเวณที่ฉีด และสามารถหายได้เอง
*************************** 17 กุมภาพันธ์ 2565
วันอังคารที่ 9 สิงหาคม 2565
กรมทางหลวงเชื่อมโยงโคราช - ขอนแก่น ขยายถนนสาย นครราชสีมา - บรรจบทางหลวง 2067 (บ้านบิง) แล้วเสร็จ
“ชีวิตวิถีใหม่ ขับขี่อย่างปลอดภัย ไร้อุบัติเหตุ”
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า สำนักก่อสร้างทางที่ 2 ได้ดำเนินการก่อสร้างโครงการก่อสร้างทางหลวงหมายเลข 2 สาย นครราชสีมา - บรรจบทางหลวงหมายเลข 2067 (บ้านบิง) ในพื้นที่อำเภอเมืองนครราชสีมา และอำเภอโนนสูง จังหวัดนครราชสีมา ระยะทางยาวประมาณ 16.21 กิโลเมตร เป็นมาตรฐานทางชั้นพิเศษ 6 ช่องจราจร แล้วเสร็จ ช่วยเพิ่มประสิทธิภาพจราจร ตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม ที่มีนโยบายในการพัฒนาโครงข่ายคมนาคมขนส่งทั่วประเทศอย่างบูรณาการ เพื่ออำนวยความสะดวกประชาชนให้สามารถเดินทางสัญจรได้อย่างสะดวก รวดเร็ว และปลอดภัย
สำหรับทางหลวงหมายเลข 2 สายนครราชสีมา - บรรจบทางหลวงหมายเลข 2067 (บ้านบิง) ระหว่าง กม. ที่ 161+281 - 177+500 มีจุดเริ่มต้นโครงการอยู่ในเขตพื้นที่ ตำบลบ้านโพธิ์ อำเภอเมืองนครราชสีมา ผ่าน อำเภอเฉลิมพระเกียรติ และสิ้นสุดโครงการที่ ตำบลบิง อำเภอโนนสูง จังหวัดนครราชสีมา ระยะทางรวม ประมาณ 16.21 กิโลเมตร ซึ่งเป็นเส้นทางเศรษฐศาสตร์ในการเดินทางท่องเที่ยวและการขนส่งด้านโลจิสติกส์เชื่อมโยงระหว่างภาค รวมถึงภายในจังหวัดนครราชสีมาเชื่อมโยงจังหวัดขอนแก่น และพื้นที่ใกล้เคียงด้วย โดยในปี 2560 เส้นทางสายนี้มีปริมาณการจราจร จำนวน 33,420 คัน/วัน และมีปริมาณรถบรรทุกมากถึง 22.59 % นับว่าเป็นการจราจรที่สูงและมีแนวโน้มเพิ่มสูงขึ้นในอนาคต และเดิมมีช่องจราจรเพียง 4 ช่อง จึงเกิดการจราจรติดขัดและเสี่ยงต่อการเกิดอุบัติเหตุได้ง่ายในช่วงเวลาปกติและช่วงเทศกาลสำคัญ กรมทางหลวง (ทล.) จึงดำเนินการก่อสร้างขยายสายทางดังกล่าว เพื่อบูรณะปรับปรุงและเพิ่มประสิทธิภาพการให้บริการของสายทาง โดยมี ระยะทางยาวประมาณ 16.21กิโลเมตร ลักษณะเป็นมาตรฐานทางชั้นพิเศษ ขยายจากเดิม 4 ช่องจราจร เป็น 6 ช่องจราจร ผิวทางแบบคอนกรีต กว้างช่องจราจรละ 3.5 เมตร ไหล่ทางด้านนอกกว้าง 2.5 เมตร ไหล่ทางด้านในกว้าง 1.5 เมตร รวมความกว้าง 14.5 เมตร รวมงานติดตั้งไฟฟ้าแสงสว่างบนทางหลวง ใช้งบประมาณรวม 697,277,000 บาท
โครงการดังกล่าวเป็นเส้นทางที่สามารถรองรับการจราจรที่เพิ่มสูงขึ้น ช่วยแก้ไขปัญหาการจราจรติดขัด และลดความเสี่ยงในการเกิดอุบัติเหตุ ช่วยเพิ่มประสิทธิภาพการจราจรในด้านความปลอดภัย มีความสะดวกและรวดเร็วในการคมนาคมขนส่ง ช่วยบูรณะและพัฒนาโครงข่ายทางหลวงสายหลักที่เชื่อมโยงระหว่างภาค ส่งเสริมการพัฒนาด้านเศรษฐกิจ สังคม และการท่องเที่ยวในภูมิภาค ทั้งนี้ ทล. ขอความร่วมมือผู้ใช้ทางปฏิบัติตาม “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่ สายด่วนกรมทางหลวง โทร 1586 (โทรฟรีทุกเครือข่ายตลอด 24 ชั่วโมง)
วันอังคารที่ 4 มกราคม 2565
ความสำเร็จของมรดกวัฒนธรรมไทยในเวทีโลก
วันอาทิตย์ที่ 2 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลยินดีที่ตลอดปี 2564 ได้ส่งเสริมมรดกทางวัฒนธรรมไทยในเวที UNESCO จนได้รับการขึ้นทะเบียนในหลายรายการ ได้แก่ กลุ่มป่าแก่งกระจาน เป็นมรดกโลกเมื่อเดือน ก.ค. พื้นที่ดอยเชียงดาว จ.เชียงใหม่ เป็นพื้นที่สงวนชีวมณฑลแห่งใหม่ เมื่อเดือน ก.ย. จ.เพชรบุรี เป็นเมืองสร้างสรรค์ด้านอาหาร เมื่อเดือน พ.ย. และ โนรา เป็นมรดกทางวัฒนธรรมที่จับต้องไม่ได้ เมื่อเดือน ธ.ค. นอกจากนี้ ยูเนสโกยังได้ร่วมเฉลิมฉลองในวาระครบรอบ 100 ปีประสูติ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ บุคคลสำคัญด้านการศึกษา วิทยาศาสตร์ และวัฒนธรรม และ ครบรอบ 200 ปีชาตกาล พระยาศรีสุนทรโวหาร หรือ น้อย อาจารยางกูร บุคคลสำคัญด้านการศึกษาและวัฒนธรรม ด้วย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 13 มิถุนายน 2565
รมว.สุชาติ สั่งลุย ฝึกแรงงาน ตอบรับความต้องการภาคอุตสาหกรรมเขต EEC
รมว.แรงงาน แจงการพัฒนาทักษะแรงงานสอดรับความต้องการภาคอุตสาหกรรมพื้นที่ EEC จัดหลักสูตรการฝึกกว่า 130 หลักสูตร เน้นเทคโนโลยีอัตโนมัติ หุ่นยนต์ ดิจิทัล และManagement Skill
วันเสาร์ที่ 4 มิถุนายน 2565
รัฐบาลเอาจริงกวาดล้างอุ้มบุญผิดกฎหมาย ยกเป็นคดีพิเศษ กรมสนับสนุนบริการสุขภาพจับมือดีเอสไอเพิ่มประสิทธิภาพป้องปราม-ตัดตอนเส้นทางการเงิน
รัฐบาลเอาจริงกวาดล้างอุ้มบุญผิดกฎหมาย ยกเป็นคดีพิเศษ กรมสนับสนุนบริการสุขภาพจับมือดีเอสไอเพิ่มประสิทธิภาพป้องปราม-ตัดตอนเส้นทางการเงิน
วันที่ 4 มิถุนายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า นับตั้งแต่มีการบังคับใช้พระราชบัญญัติคุ้มครองเด็กที่เกิดโดยอาศัยเทคโนโลยีช่วยการเจริญพันธุ์ทางการแพทย์ พ.ศ. 2558 หรือที่เรี่ยกกันทั่วไปว่า กฎหมายอุ้มบุญ รัฐบาลโดยกรมสนับสนุนบริการสุขภาพ (สบส.) และกรมสอบสวนคดีพิเศษ (ดีเอสไอ) ได้มีการดำเนินคดีกับหญิงไทยและขบวนการรับจ้างตั้งครรภ์แทน (อุ้มบุญ)อย่างต่อเนื่อง และด้วยคดีดังกล่าวมักเป็นคดีที่มีความซับซ้อนทั้งในการสืบหาผู้ร่วมขบวนการ หรือเส้นทางการเงินที่เป็นอาชญากรรมข้ามชาติ ดังนั้น เพื่อขับเคลื่อนการบังคับใช้กฎหมายอย่างมีประสิทธิภาพยิ่งขึ้น ทั้งสองหน่วยงานดังกล่าว จึงได้ลงนามความร่วมมือในการปฏิบัติงานในการสืบสวนคดี ตรวจสอบข้อเท็จจริง และเข้าถึงข้อมูล ซึ่งจะทำให้การป้องปราม การตัดตอนเส้นทางการเงิน และการนำตัวผู้กระทำความผิดไม่ว่าจะเป็นชาวไทยหรือต่างชาติมาดำเนินการตามกฏหมาย เป็นไปอย่างเข้มข้นและถึงที่สุด โดยล่าสุดดีเอสไอได้รับแจ้งจาก สบส. กว่า 10 คดี ซึ่งรับเป็นคดีพิเศษแล้ว 2 คดี อยู่ระหว่างการสอบสวน
สำหรับภาพรวมการให้บริการด้านเทคโนโลยีช่วยการเจริญพันธุ์ทางการแพทย์ของประเทศไทย สบส.รายงานว่า มีอัตราความสำเร็จในการตั้งครรภ์โดยเฉลี่ยสูงถึงร้อยละ 45 มีการให้บริการทำเด็กหลอดแก้วกว่า 20,000 รอบการรักษา การผสมเทียมกว่า 12,000 รอบ มีการพัฒนาระบบเพื่อส่งเสริมสถานพยาบาลที่ให้บริการด้านการเจริญภัณฑ์ทางการแพทย์ผ่านการรับรองมาตรฐานรวมทั้งสิ้น 104 แห่ง รายสร้างรายได้ให้ประเทศกว่า 4,500 ล้านบาท
นางสาวรัชดา กล่าวต่อว่า พฤติการของผู้กระทำผิดทำเป็นกระบวนการ ตั้งแต่ผู้จ้างวาน ผู้ดำเนินการ ผู้สนับสนุน และผู้นำไปใช้ประโยชน์ ซึ่งอาจขยายวงไปถึงการค้ามนุษย์ เพราะมีการผลิตเด็กเป็นจำนวนมาก มีการเอาตัวอ่อนมาเลี้ยง บางทีตัวอ่อนมาจากการส่งน้ำเชื้อจากต่างประเทศ และมาฝังเป็นตัวอ่อนในประเทศไทย และมีการดูแลจนกระทั่งตั้งครรภ์ออกมา จึงนำเด็กไปไว้ ณ ที่แห่งหนึ่ง เพื่อรอการส่งออก
ดังนั้น การยกระดับคดีอุ้มบุญให้เป็นคดีพิเศษ จะมีส่วนช่วยสร้างความเชื่อมั่นในเรื่องมาตรฐานทางการแพทย์ของประเทศด้วย ทั้งนี้ หากประชาชนพบการกระทำผิดกฎหมาย เช่น การรับจ้างตั้งครรภ์แทน หรือการโฆษณาชวนเชื่อให้มีการอุ้มบุญ หรือซื้อขายอสุจิ ขอให้แจ้งข้อมูลที่สายด่วนสบส. 1426 เพื่อติดตามผู้กระทำผิดมาดำเนินการตามกฎหมายต่อไป
.....................
วันพุธที่ 10 สิงหาคม 2565
นายกฯ ขอบคุณทุกฝ่ายร่วมแก้ปัญหาค้ามนุษย์ กางแผนระยะต่อไป มุ่งเป้า “เทียร์1”
นายกฯ ขอบคุณทุกฝ่ายร่วมแก้ปัญหาค้ามนุษย์ กางแผนระยะต่อไป มุ่งเป้า “เทียร์1”
วันที่ 10 สิงหาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผย ว่า ในที่ประชุมคณะรัฐมนตรีเมื่อวันที่ 9 ส.ค. 2565 นายกรัฐมนตรีได้รับทราบรายงานผลการดำเนินงานป้องกันและปราบปรามการค้ามนุษย์ของประเทศไทย ประจำปี 2564 และกล่าวชื่นชมทุกฝ่ายที่เกี่ยวข้องในการร่วมกันแก้ปัญหาการค้ามนุษย์ จนทำให้สถานะการค้ามนุษย์ (TIP) ประจำปี 2022 ของไทย ที่รายงานโดยกระทรวงการต่างประเทศสหรัฐ อยู่ในระดับ “เทียร์2” ดีขึ้นกว่าสองปีก่อน ที่อยู่ใน ระดับ “เทียร์ 2 ที่ต้องจับตามอง” และขอเป็นกำลังใจให้ผู้ปฏิบัติงานทุกภาคส่วนสำเร็จเป้าหมาย เลื่อนสถานะสู่ “เทียร์ 1” และขจัดการค้ามนุษย์ให้หมดไปในที่สุด
สำหรับผลการดำเนินงานป้องกันและปราบปรามการค้ามนุษย์ของ ประจำปี 2564 กระทรวงการพัฒนาสังคมและความมั่นคงของมนุษย์เสนอ (พม.) รายงานว่า สามารถจับกุมและเริ่มการดำเนินคดีอาญา 188 คดี เพิ่มขึ้นจากปี 2563 ร้อยละ 41.75 (ที่มีจำนวน 133 คดี) ในจำนวน 188 คดีนี้ เป็นคดีที่มาจากการสืบสวนสอบสวนช่องทางออนไลน์มากที่สุด จำนวน 107 คดี คิดเป็นร้อยละ 56.91 ของจำนวนคดีค้ามนุษย์ในชั้นสืบสวนทั้งหมด นอกจากนี้ สามารถดำเนินคดีกับเจ้าหน้าที่ของรัฐที่เข้าไปมีส่วนเกี่ยวข้องเพิ่มขึ้น 17 คน
มีการให้ความช่วยเหลือและการให้ความคุ้มครองผู้เสียหาย 414 คน เพิ่มขึ้นจากปี 2563 ร้อยละ 79.22 โดยให้การคุ้มครองช่วยเหลือ เช่น 1) คุ้มครองช่วยเหลือผู้เสียหายจากการค้ามนุษย์ และผู้เสียหายจากการบังคับใช้แรงงานหรือบริการที่เข้ารับการคุ้มครองในสถานคุ้มครอง 148 คน 2) ลดระยะเวลาการคุ้มครองผู้เสียหายในสถานคุ้มครองจาก 158 วัน ในปี 2563 เป็น 143 วัน ในปี 2564 ทำให้ผู้เสียหายไม่ต้องอยู่ในสถานคุ้มครองนานเกินความจำเป็น 3) เตรียมความพร้อมให้กับผู้เสียหายเข้าสู่กระบวนการทางศาลอย่างเหมาะสม 4) สนับสนุนค่าใช้จ่ายในการคุ้มครองพยานเพิ่มขึ้นจากปี 2563 ถึงร้อยละ 153.02 และผู้เสียหายได้รับเงินเยียวยาชดเชยในฐานะผู้เสียหายและพยานในคดีอาญา เพิ่มขึ้นจากปี 2563 ร้อยละ 123.9 ส่วนการป้องกันการค้ามนุษย์ ได้ดำเนินการ เช่น การพัฒนากฎหมายสำคัญที่เกี่ยวกับสิทธิคนต่างด้าวในการจัดตั้งสหภาพแรงงานเพื่อยกระดับมาตรฐานด้านแรงงานสัมพันธ์ให้เหมาะสม
นางสาวรัชดา กล่าวต่อว่า แผนการดำเนินงานป้องกันและปราบปรามการค้ามนุษย์ในระยะต่อไป เช่น 1. เพิ่มขีดความสามารถของเจ้าหน้าที่ในการบังคับใช้กฎหมาย 2. ถอดบทเรียนแผนปฏิบัติการด้านการป้องกันและแก้ไขปัญหาการค้ามนุษย์ร่วมกับหน่วยงานที่เกี่ยวข้อง 3. ยกระดับศูนย์บัญชาการป้องกันการค้ามนุษย์ด้านแรงงาน 4. เร่งจัดสรรอัตรากำลังเพิ่มเติม 5. ยกระดับระบบรับเรื่องร้องทุกข์ ร้องเรียนการค้ามนุษย์ด้านแรงงาน การบริหารจัดการข้อมูล และการส่งต่อคดี และ 6. จัดตั้งคณะทำงานเฉพาะกิจต่อต้านการค้ามนุษย์ด้านแรงงาน เพื่อให้การดำเนินงานเป็นไปอย่างมีประสิทธิภาพยิ่งขึ้น
วันพุธที่ 29 มิถุนายน 2565
ทำได้จริง! ใช้ไม้มีค่าเป็น "หลักประกันกู้ยืมเงิน" ปล่อยสินเชื่อให้เกษตรกร - ปชช. แล้ว 137 ลบ. สอบถามเพิ่มเติม โทร. 0 2547 4944
.....
พลเอก ประยุทธ์ จันทร์โอชา นายกรัฐมนตรี ติดตามความคืบหน้าการขับเคลื่อนนโยบายปลูกไม้มีค่าเพื่อเพิ่มพื้นที่สีเขียว และสามารถใช้เป็นหลักประกันกู้ยืมเงินจากสถาบันการเงิน
.
ข้อมูลล่าสุด พบว่าสถิติการจดทะเบียนการนำต้นไม้มาเป็นหลักประกัน มีจำนวน 1.46 แสนต้น เป็นเงินค้ำประกันกว่า 137 ล้านบาท แบ่งเป็น
.
-ธนาคารเพื่อการเกษตรและสหกรณ์การเกษตร (ธ.ก.ส.) จำนวนเงินค้ำประกัน 3 ล้านบาท
-ธนาคารกรุงไทย จำนวนเงินค้ำประกัน 128 ล้านบาท
-พิโกไฟแนนซ์ จำนวนเงินค้ำประกัน 6 ล้านบาท
.
นอกจากนี้ กรมพัฒนาธุรกิจการค้า กระทรวงพาณิชย์ ได้เดินหน้าให้ความความรู้แก่ผู้นำและผู้บริหารกลุ่มวิสาหกิจชุมชน เพื่อสร้างความรับรู้เกี่ยวกับไม้ยืนต้นมีค่า เช่น สัก พะยูง มะค่า ตะเคียนทอง กฤษณา เหลืองปรีดี กัลปพฤกษ์ นางพญาเสือโคร่ง จำปีสิรินธร เป็นต้น สำหรับใช้ประโยชน์จากกฎหมายหลักประกันทางธุรกิจ
.
สำหรับเกษตรกรหรือประชาชนที่สนใจร่วมมาตรการดังกล่าว สามารถสอบถามรายละเอียดเพิ่มเติมได้ที่ กองทะเบียนหลักประกันทางธุรกิจ กรมพัฒนาธุรกิจการค้า กระทรวงพาณิชย์ โทร. 0 2547 4944
.
อ่านเพิ่มเติม คลิก https://www.thaigov.go.th/news/contents/details/56151
#ไทยคู่ฟ้า #ร่วมต้านโควิด19
-------------------
วันอังคารที่ 1 กุมภาพันธ์ 2565
กรมการขนส่งทางบกเตือน การซื้อขายรถมือสองไม่ควรซื้อขายด้วยวิธีการโอนลอย เสี่ยงอาจเป็นรถที่ได้มาด้วยวิธีไม่ถูกต้องตามกฎหมาย
...
นางพรรณี พุ่มพันธ์ รองอธิบดีกรมการขนส่งทางบก กระทรวงคมนาคม เปิดเผยว่า ปัญหาการหลอกลวงประชาชนโดยนำรถสวมทะเบียนมาหลอกขายมักเกิดขึ้นกับการซื้อขายรถมือสองด้วย “วิธีการโอนลอย” เป็นการดำเนินการโอนรถโดยในแบบคำขอโอนมีเพียงชื่อผู้โอน (ชื่อเจ้าของรถ) และยังไม่มีการกรอกชื่อผู้รับโอนหรือกรอกแล้วแต่ยังไม่ไปจดแจ้งการโอนให้เรียบร้อยและผู้ซื้อหรือผู้รับโอนไม่นำรถไปดำเนินการตรวจสภาพรถด้วยตนเองตามขั้นตอนของกรมการขนส่งทางบก (ขบ.) ซึ่งทำให้เกิดช่องว่างให้กลุ่มมิจฉาชีพนำรถโจรกรรมมาหลอกขายได้โดยง่าย ดังนั้น เพื่อความปลอดภัยและพิทักษ์สิทธิของประชาชน ขบ. แนะนำให้ผู้ซื้อรถดำเนินการโอนรถด้วยตนเองและตรวจสอบหลักฐานเกี่ยวกับตัวรถโดยละเอียดก่อนทำการซื้อขาย ทั้งนี้ ขบ. ได้กำชับเจ้าหน้าที่ให้เข้มงวดกวดขันการตรวจสภาพรถตามรายการที่กำหนดทุกคัน เพื่อป้องกันไม่ให้รถผิดกฎหมายดำเนินการทางทะเบียนได้โดยเด็ดขาด ซึ่งเมื่อเจ้าหน้าที่ตรวจพบจะมีการระงับการดำเนินการทางทะเบียนที่ไม่ถูกต้องทันที
รองอธิบดีกรมการขนส่งทางบก กล่าวเพิ่มเติมว่า ในการซื้อ - ขาย รถมือสองทุกครั้ง ทั้งผู้ซื้อหรือผู้ขายต้องตรวจสอบแหล่งที่มาของรถ ตรวจสอบหลักฐานทะเบียนรถให้ครบถ้วนเพื่อการซื้อขายที่ถูกต้องโดยเฉพาะสมุดคู่มือรถฉบับจริงที่มีชื่อเจ้าของรถเลขตัวถังเลขเครื่องยนต์สีรถต้องถูกต้องตรงกับรถคันที่จะซื้อขายทุกรายการตรวจสอบว่ามีการชำระภาษีรถประจำปีครบถ้วนถูกต้องหรือไม่พร้อมนำรถเข้าตรวจสภาพและดำเนินการตามขั้นตอนโอนทางทะเบียนรถ ณ สำนักงานขนส่งที่รถจดทะเบียนด้วยตนเองในทันที ไม่ควรซื้อ - ขายด้วยวิธีการโอนลอยหรือการมอบอำนาจให้ผู้ซื้อหรือผู้ขายดำเนินการแทน เนื่องจากการซื้อ - ขายรถด้วยวิธีการโอนลอยโดยไม่ดำเนินการโอนทางทะเบียนให้ถูกต้องในทันที อาจก่อปัญหาให้ทั้งผู้ซื้อและผู้ขาย เช่น เอกสารหลักฐานประกอบการดำเนินการหมดอายุซึ่งจะทำให้ไม่สามารถดำเนินการทางทะเบียนได้หรือกรณีที่ผู้ซื้อไม่ดำเนินการชำระภาษีรถประจำปีหรือรถเกิดอุบัติเหตุยังคงปรากฏชื่อผู้ขายหรือเจ้าของรถเดิมทางทะเบียนเจ้าของรถรายเดิมยังคงมีส่วนรับผิดชอบกับความผิดนั้น ๆ ขณะที่การไม่ดำเนินการโอนทางทะเบียนทำให้ผู้ซื้อไม่อาจตรวจสอบความถูกต้องของรถได้โดยสมบูรณ์ ดังนั้น การซื้อ - ขาย รถมือสองทุกครั้งควรดำเนินการทางทะเบียนกับ ขบ. ให้ถูกต้องด้วยตนเองในทันที เพื่อความปลอดภัย สบายใจทั้งผู้ซื้อและผู้ขายมั่นใจได้ว่ารถที่ซื้อนั้นเป็นรถที่ถูกต้องตามกฎหมาย
วันอังคารที่ 25 มกราคม 2565
ประเทศไทยคว้ารางวัล Country Award 2021 ประเภท Best Liability Management จาก The Asset
ประเทศไทยได้รับรางวัล Best Liability Management ของสำนักข่าว The Asset ในการจัดอันดับรางวัล Triple A Country Award 2021 จากการดำเนินธุรกรรมแลกเปลี่ยนพันธบัตร (Bond Switching) ในปีงบประมาณ พ.ศ. 2564 ที่ผ่านมา
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า ประเทศไทยได้รับรางวัล Best Liability Management ของสำนักข่าว The Asset ในการจัดอันดับรางวัล Triple A Country Award 2021 จากการดำเนินธุรกรรมแลกเปลี่ยนพันธบัตร (Bond Switching) ในปีงบประมาณ พ.ศ. 2564 ที่ผ่านมา
การดำเนินธุรกรรม Bond Switching เป็นเครื่องมือหนึ่งในการบริหารหนี้สาธารณะที่มีประสิทธิภาพ โดยมีวัตถุประสงค์เพื่อลดการกระจุกตัวของหนี้ที่ใกล้ครบกำหนด ลดความเสี่ยงในการปรับโครงสร้างหนี้รัฐบาล พร้อมทั้งเพิ่มสภาพคล่องให้กับพันธบัตรรัฐบาลในตลาดรอง ซึ่งสำนักงานบริหารหนี้สาธารณะ (สบน.) ได้มีการดำเนินธุรกรรมดังกล่าวเป็นประจำทุกปี
โดยในปีงบประมาณ พ.ศ. 2564 สบน. ได้มีการดำเนินธุรกรรม Bond Switching ภายใต้รูปแบบ Multiple-to-Multiple ผ่านผู้จัดจำหน่ายและจัดการการแลกเปลี่ยนพันธบัตร (Arranger) โดยสามารถดำเนินธุรกรรมดังกล่าวได้เป็นวงเงินรวม 129,000 ล้านบาท ซึ่งถือได้ว่าประเทศไทยประสบความสำเร็จในการบริหารหนี้ในวงเงินที่ใหญ่ที่สุดเท่าที่ประเทศไทยเคยมีมา
ทั้งนี้ ผลลัพธ์จากการดำเนินธุรกรรม Bond Switching ในครั้งนี้สามารถจำแนกได้ ดังนี้
1. ด้านการบริหารหนี้ของรัฐบาล: การดำเนินธุรกรรม Bond Switching ช่วยลดความเสี่ยงในการปรับโครงสร้างหนี้ของรัฐบาล โดยสามารถลดยอดคงค้างของหนี้ที่กระจุกตัวและจะครบกำหนดภายในช่วงเวลา 1 - 3 ปีข้างหน้า ได้ถึง 129,000 ล้านบาท พร้อมกับกระจายหนี้ที่ครบกำหนดไปยังพันธบัตรระยะกลางจนถึงระยะยาวเป็นหลัก และทำให้อายุเฉลี่ยของหนี้ดังกล่าว จาก 1 ปี 10 เดือน เป็น 16 ปี
2. ด้านการขยายฐานนักลงทุน: การดำเนินธุรกรรม Bond Switching ในครั้งนี้ มีนักลงทุนหลายกลุ่มเข้าร่วมดำเนินธุรกรรม ได้แก่ กลุ่มธนาคารพาณิชย์ กลุ่มบริษัทประกันชีวิต กองทุนต่างๆ ของภาครัฐและภาคเอกชน รวมถึงนักลงทุนต่างประเทศ
3. ด้านการเพิ่มสภาพคล่อง: การดำเนินธุรกรรม Bond Switching ได้ก่อให้เกิดสภาพคล่องของพันธบัตรที่ใช้ในการสร้างอัตราดอกเบี้ยอ้างอิง (Benchmark Bond) ตั้งแต่รุ่นอายุ 5 – 50 ปี โดยเฉพาะ Benchmark Bond รุ่นอายุ 10 ปี ที่สามารถเพิ่มยอดคงค้างเพื่อสร้างสภาพคล่องได้ถึง 50,000 ล้านบาท ในคราวเดียว
The Asset เป็นสำนักข่าวชั้นนำในวงการสื่อและสิ่งพิมพ์ด้านตลาดการเงินที่มีฐานผู้อ่านและเครือข่ายครอบคลุมผู้ออกตราสารและนักลงทุนที่กว้างขวางในภูมิภาคเอเชีย และการจัดอันดับรางวัลดังกล่าวเป็นผลมาจากการสำรวจความคิดเห็นจากผู้อ่าน สถาบันการเงิน นักลงทุน และหน่วยงานที่เกี่ยวข้องกับตลาดการเงินเพื่อนำมาจัดอันดับและมอบรางวัลให้กับผู้ออก สถาบันการเงิน และธุรกรรมการเงินในตลาดการเงินที่มีความโดดเด่นในแต่ละปี
ในการนี้ สบน. ขอขอบคุณ Arranger ทั้ง 4 ราย ได้แก่ ธนาคารกรุงเทพ จำกัด (มหาชน) ธนาคารกรุงไทย จำกัด (มหาชน) ธนาคารฮ่องกงและเซี่ยงไฮ้แบงกิ้งคอร์ปอเรชั่น จำกัด และธนาคารแสตนดาร์ดชาร์เตอร์ด (ไทย) จำกัด (มหาชน) และผู้ที่มีส่วนเกี่ยวข้องทุกรายที่ได้เข้ามามีส่วนร่วมให้ธุรกรรม Bond Switching ประสบความสำเร็จ และ สบน. คาดหวังเป็นอย่างยิ่งว่าจะได้รับการสนับสนุนจากทุกท่านในวาระต่อไป
สำนักพัฒนาตลาดตราสารหนี้ สำนักงานบริหารหนี้สาธารณะ
โทร 02-271-7999 ต่อ 5810
www.pdmo.go.th
วันอังคารที่ 5 ตุลาคม 2564
อว.จ้างงาน U2T ระยะที่ 2 อีก 1.5 แสนคน ครอบคลุม 7,435 ตำบลทั่วประเทศฟื้นฟูประเทศหลังโควิด-19
อว.จ้างงาน U2T ระยะที่ 2 อีก 1.5 แสนคน ครอบคลุม 7,435 ตำบลทั่วประเทศฟื้นฟูประเทศหลังโควิด-19
ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม(อว.) เปิดเผยหลังประชุมโครงการU2T มหาวิทยาลัยสู่ตำบล ในระยะที่ 2 ร่วมกับนายสุพัฒนพงษ์ พันธ์มีเชาว์ รองนายกรัฐมนตรี และ รัฐมนตรีว่าการกระทรวงพลังงาน นายดนุชา พิชยนันท์ เลขาธิการสภาพัฒนาการเศรษฐกิจและสังคมแห่งชาติ คณะผู้บริหารและเจ้าหน้าที่ที่เกี่ยวข้อง ว่า อว.อยากจะทำอะไรที่มีผลดีต่อประเทศ อย่างปีที่ผ่านมาเราเอา U2T ไปช่วยเรื่องโควิดก็ได้ผลเป็นอย่างมาก ในขณะนี้เราก็จะนำ U2T ไปช่วยผู้ประสบภัยน้ำท่วม ซึ่ง U2T นั้นเปรียบเสมือนกำลังสำรองของรัฐบาล ส่วนปีหน้า อว. จะทำเรื่องเศรษฐกิจภูมิภาค และ BCG ซึ่งจะเป็นวาระแห่งชาติ เราต้องการให้เด็กเข้าใจวาระแห่งชาติ รู้จักยุทธศาสตร์ของชาติ ไม่ใช่ทำไปเรื่อย เราจะต้องทำอย่างต่อเนื่อง มีประโยชน์ มีรูปธรรม และสามารถช่วยพัฒนาประเทศชาติได้
ด้าน ศาสตราจารย์ ดร. นายแพทย์สิริฤกษ์ ทรงศิวิไล ปลัด อว. กล่าวว่าโครงการ U2T มหาวิทยาลัยสู่ตำบล มีการกระจายการจ้างงานอยู่ในพื้นที่ 3,000 ตำบลทั่วประเทศ ครบทุกจังหวัด มีองค์ประกอบของการจ้างงานบัณฑิต ประชาชน นักศึกษา อยู่ที่ 60,000 คน ขณะนี้จ้างงานได้สูงสุด 97.5% และยังมีกิจกรรมในแง่ของการยกระดับเศรษฐกิจ มีเงินหมุนเวียนจากการจ้างงานมากกว่า 700 ล้านบาท ในการเบิกจ่ายงบประมาณตั้งแต่กุมภาพันธ์ - ปัจจุบัน งบประมาณโครงการโดยรวมอยู่ที่ 10,629 ล้านบาท เบิกจ่ายไปแล้ว 7,283 ล้านบาท
“ส่วน โครงการ U2T ระยะที่ 2 จะเป็นโครงการที่พัฒนาขึ้นและต่อยอดจากระยะที่ 1 ประกอบไปด้วย 3 องค์ประกอบ คือ 1.การฟื้นฟูเศรษฐกิจจากผลกระทบโควิด-19 2.การดูแลเศรษฐกิจชุมชน แก้ไขปัญหาต่างๆ ตามบริบทของชุมชน และ 3.การจ้างงานบุคลากรที่มีความรู้ มุ่งเน้นขับเคลื่อนเศรษฐกิจ BCG เป็นประเด็นสำคัญ จะมีการปฏิบัติงาน 7,435 ตำบลทั่วประเทศ จ้างงาน 150,000 คน และจะมีเพิ่มในเรื่องของการยกระดับเศรษฐกิจรายตำบลและการจัดทำข้อมูล Community Big Data เป้าหมายของโครงการจะเป็นการแก้ไขปัญหาความยากจนของประชาชน การบูรณาการใช้ข้อมูลที่มีอยู่รองรับการฟื้นฟูของประเทศหลังจากผ่านจากวิกฤตโควิด-19 สำหรับ 3,000 ตำบลที่มีการจ้างงานอยู่แล้วก็จะเป็นการต่อยอดจากระยะที่ 1 เมื่อจบโครงการในระยะที่ 2 แล้วทุกๆตำบลของประเทศไทย ก็จะได้รับการจ้างงานอยู่ในระดับเดียวกัน ในระยะที่ 2 โดยประมาณการงบประมาณที่ประเมินไว้อยู่ที่ 4,727 ล้านบาท”ปลัด อว.กล่าว
วันศุกร์ที่ 31 ธันวาคม 2564
สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา พระราชทานบัตรอวยพร ส.ค.ส.ปีใหม่ ๒๕๖๕ แก่ผู้บริหารกระทรวงยุติธรรม
สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา พระราชทานบัตรอวยพร ส.ค.ส.ปีใหม่ ๒๕๖๕ แก่ผู้บริหารกระทรวงยุติธรรม
ในวันพฤหัสบดีที่ ๓๐ ธันวาคม ๒๕๖๔ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา พระราชทานบัตรอวยพร ส.ค.ส. เนื่องในโอกาสวันขึ้นปีใหม่ พุทธศักราช ๒๕๖๕ แก่ ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม และผู้บริหารกระทรวงยุติธรรม ณ ห้องรับรอง ๑๑-๐๒ ชั้น ๑๑ อาคารกระทรวงยุติธรรม
วันศุกร์ที่ 8 กรกฎาคม 2565
​รมว.เฮ้ง ส่ง ที่ปรึกษารัฐมนตรี เปิดอบรมนวด 40 ท่าดัดกายคลายโรค รับท่องเที่ยวเชิงสุขภาพ
. .
นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน เป็นประธานเปิดโครงการเตรียมความพร้อมแก่กำลังแรงงานกิจกรรมเพิ่มอาชีพ เพิ่มรายได้ หลักสูตร “นวด 40 ท่าดัดกายคลายโรค” โดยมี หัวหน้าส่วนราชการหน่วยงานในสังกัดกระทรวงแรงงานจังหวัดเพชรบุรี เข้าร่วมในครั้งนี้ด้วย ณ ห้องประชุมชั้น 2 สำนักงานจัดหางานจังหวัดเพชรบุรี อำเภอเมืองเพชรบุรี จังหวัดเพชรบุรี
นางธิวัลรัตน์ กล่าวว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงแรงงาน มีนโยบายส่งเสริมพัฒนาทักษะฝีมือให้แก่แรงงาน รวมถึงส่งเสริมการมีงานทำ และให้ความสำคัญในการพัฒนาทรัพยากรมนุษย์ทุกช่วงวัย ให้เป็นแรงงานคุณภาพสอดคล้องกับความต้องการของตลาดแรงงาน โดยสอดคล้องกับนโยบายส่งเสริมการท่องเที่ยวเชิงคุณภาพ เชิงสุขภาพ กระทรวงแรงงาน โดยสำนักงานจัดหางานจังหวัดเพชรบุรี จึงได้จัดทำโครงการดังกล่าวขึ้นเพื่อให้บริการแนะแนวอาชีพแก่ประชาชนทุกกลุ่มเป้าหมาย สามารถนำข้อมูลที่ได้รับไปใช้ประโยชน์ในการตัดสินใจเลือกวางแผนศึกษาต่อหรือเลือกประกอบอาชีพได้อย่างถูกต้อง รวมทั้งเพื่อส่งเสริมการประกอบอาชีพทั้งอาชีพหลัก อาชีพเสริม การรับงานไปทำที่บ้าน การพัฒนาข้อมูลประเภทมาตรฐานอาชีพและมาตรฐานอุตสาหกรรมประเทศไทยให้มีความถูกต้องทันสมัย สำหรับใช้เป็นข้อมูลหลักในการสนับสนุนกระบวนการแนะแนวอาชีพให้มีประสิทธิภาพ สามารถช่วยแก้ไขปัญหาการผลิตกำลังแรงงานที่ไม่สอดคล้องกับความต้องการของตลาดแรงงานการขาดแคลนแรงงาน และลดปัญหาการว่างงานได้
นางธิวัลรัตน์ กล่าวต่อว่า การเตรียมความพร้อมกำลังแรงงาน จึงมีความสำคัญและจำเป็นอย่างยิ่งที่จะสนับสนุนให้คนมีทักษะที่ตรงกับความต้องการและความสนใจของตนเอง ลดปัญหาการเปลี่ยนงานหรือลาออกจากงาน มีงานทำที่ยั่งยืน มีความก้าวหน้าในอาชีพมีรายได้ที่เหมาะสมสอดคล้องกับตลาดแรงงาน อีกทั้งรองรับการฟื้นตัวของภาคท่องเที่ยวและบริการ และการเปิดประเทศจุดหมายปลายทางการท่องเที่ยวเชิงสุขภาพตามนโยบายรัฐบาล ที่จะช่วยส่งเสริมให้ผู้รับการอบรมได้นำความรู้ไปประกอบอาชีพ สร้างรายได้ ให้กับตนเองและครอบครัว มีคุณภาพชีวิตที่ดีขึ้น และเป็นทรัพยากรที่มีคุณค่าต่อระบบเศรษฐกิจและสังคมของประเทศได้อย่างภาคภูมิ
วันศุกร์ที่ 16 กรกฎาคม 2564
"โฆษกศบศ." แจง "บิ๊กตู่" สั่งเร่งช่วยลูกหนี้ 10 จังหวัดล็อกดาวน์ เผยคลังถกแบงค์ชาติเตรียมพักชำระหนี้ 2 เดือน ช่วยผู้ประกอบการ-แรงงาน ที่ปิดกิจการจากมาตรการของรัฐ
"โฆษกศบศ." แจง "บิ๊กตู่" สั่งเร่งช่วยลูกหนี้ 10 จังหวัดล็อกดาวน์ เผยคลังถกแบงค์ชาติเตรียมพักชำระหนี้ 2 เดือน ช่วยผู้ประกอบการ-แรงงาน ที่ปิดกิจการจากมาตรการของรัฐ ส่วนลูกหนี้ที่ยังเปิดกิจการแต่ได้รับผลกระทบ เตรียมพิจารณาให้ความช่วยเหลือตามความจำเป็น
นายธนกร วังบุญคงชนะ เลขานุการรัฐมนตรีประจำสำนักนายกรัฐมนตรี ในฐานะโฆษกศูนย์บริหารสถานการณ์เศรษฐกิจจากผลกระทบจากการแพร่ระบาดของโควิด-19 (ศบศ.) กล่าวว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม สั่งการในที่ประชุม ครม. เมื่อวันอังคารที่ผ่านมา (13 ก.ค. 64) ให้รีบหารือกันโดยเร่งด่วน เพื่อหามาตรการผ่อนปรนการชำระคืนเงินต้นและดอกเบี้ย หรือการเลื่อนงวดการชำระเงินต้นและดอกเบี้ยให้แก่ลูกค้า ทั้งที่เป็นประชาชนและผู้ประกอบการอย่างจริงจัง รวมถึงช่วยเหลือลูกหนี้นอกระบบ ทั้งนี้ กระทรวงการคลัง ธนาคารแห่งประเทศไทย (ธปท.) สมาคมธนาคารไทย และสมาคมธนาคารนานาชาติ จึงร่วมกันออกออกมาตรการพักชำระเงินต้นและดอกเบี้ยให้แก่ลูกหนี้ SMEs และรายย่อย เป็นระยะเวลาอย่างน้อย 2 เดือน ให้กับลูกหนี้ที่ได้รับผลกระทบโดยตรงทั่วประเทศ ซึ่งได้แก่ ลูกหนี้ทั้งที่เป็นนายจ้างและลูกจ้างในสถานประกอบการในพื้นที่ควบคุมสูงสุด 10 จังหวัด และนอกพื้นที่ควบคุมแต่ต้องปิดกิจการจากมาตรการควบคุมการระบาดของภาครัฐ เริ่มตั้งแต่งวดการชำระหนี้เดือนกรกฎาคม 2564 หรือเดือนสิงหาคมเป็นต้นไป แล้วแต่กรณี
นายธนกร กล่าวต่อว่า สำหรับลูกหนี้ที่ยังเปิดกิจการได้แต่ได้รับผลกระทบจากมาตรการควบคุมการระบาดของภาครัฐจะพิจารณาให้ความช่วยเหลือแก่ลูกหนี้ตามความจำเป็นและสอดคล้องกับสถานการณ์ของลูกหนี้ เริ่มตั้งแต่งวดการชำระหนี้เดือนกรกฎาคม 2564 เป็นต้นไป ซึ่งเมื่อหมดระยะเวลาพักชำระหนี้แล้ว สถาบันการเงินจะไม่เรียกเก็บเงินต้นและดอกเบี้ยที่ค้างอยู่ในทันที เพื่อไม่ให้เป็นภาระหนักกับลูกหนี้ อย่างไรก็ตาม การพักชำระเงินต้นและดอกเบี้ยภายใต้มาตรการนี้ เป็นเพียงการเลื่อนการชำระออกไป ลูกหนี้ที่ยังมีศักยภาพและสามารถชำระหนี้ได้ ควรชำระหนี้ต่อเนื่อง เพื่อไม่ให้เป็นภาระหนี้ในอนาคตเพิ่มขึ้นสูงเกินจำเป็น
นายธนกร กล่าวอีกว่า ที่ผ่านมารัฐบาลมีมาตรการทางการเงินเพื่อช่วยเหลือทั้งประชาชนและผู้ประกอบการหลายๆ มาตรการ โดยเฉพาะมาตรการช่วยเหลือฟื้นฟูผู้ประกอบธุรกิจที่ได้รับผลกระทบจากการแพร่ระบาดของเชื้อไวรัส COVID-19 เช่น สินเชื่อฟื้นฟูท่องเที่ยวไทย ให้ผู้ประกอบการรายย่อยในธุรกิจท่องเที่ยวและ Supply Chain สามารถกู้เงินกับธนาคารออมสิน วงเงินต่อรายอยู่ที่ 500,000 บาท อัตราดอกเบี้ย 3.99% ต่อปี ซึ่งตอนนี้ อนุมัติเงินกู้ไปแล้ว จำนวน 2,885 ราย วงเงินรวม 1,218 ล้านบาท
สินเชื่ออิ่มใจ ธนาคารออมสินให้กู้กับผู้ประกอบการร้านอาหารหรือเครื่องดื่ม วงเงินต่อราย อยู่ที่ 100,000 บาท อัตราดอกเบี้ย 3.99% ต่อปี ระยะเวลากู้ ไม่เกิน 5 ปี ปลอดชำระเงินต้นและดอกเบี้ย 6 งวดแรก และสินเชื่อสำหรับ SMEs ขนาดย่อมและขนาดกลาง ได้แก่ สินเชื่อ Extra cash โดย SME Bank ให้กู้กับ SMEs ขนาดย่อมในธุรกิจท่องเที่ยวและธุรกิจอื่น วงเงินรายละ 3 ล้านบาท ปัจจุบันอนุมัติแล้ว 4,283 ราย วงเงินรวม 7,335 ล้านบาท และสินเชื่อมีที่มีเงิน นอกจากนี้ ยังมีมาตรการเสริมสภาพคล่องสำหรับผู้ประกอบการทั่วไป ได้แก่ มาตรการพักทรัพย์พักหนี้ และมาตรการสินเชื่อฟื้นฟูอีกด้วย
.........................
วันอังคารที่ 15 มิถุนายน 2564
นายกรัฐมนตรีเผย “สูตร” จัดสรรวัคซีน ยืนยันการจัดหาวัคซีน 100 ล้านโดสตามเป้าหมายในปีนี้ พร้อมเร่งจัดหาวัคซีนเพิ่มเติมอีกในปีหน้าด้วย
นายกรัฐมนตรีเผย “สูตร” จัดสรรวัคซีน ยืนยันการจัดหาวัคซีน 100 ล้านโดสตามเป้าหมายในปีนี้ พร้อมเร่งจัดหาวัคซีนเพิ่มเติมอีกในปีหน้าด้วย
วันนี้ (15 มิถุนายน 2564) เวลา 12.40 น. ณ ตึกไทยคู่ฟ้า ทำเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เผยถึงการฉีดวัคซีนซึ่งเป็นวาระแห่งชาติ ตั้งแต่ 7 มิถุนายน ภายในเวลาเพียงหนึ่งสัปดาห์ฉีดแล้วกว่า 2 ล้านโดส และกระจายวัคซีนไปทั่วประเทศมากกว่า 7 ล้านโดส โดยศบค. เป็นองค์กรสูงสุดในการจัดการสถานการณ์โควิดและการฉีดวัคซีน กำหนดนโยบายและหลักการในการจัดสรรวัคซีนให้แต่ละจังหวัด กระทรวงสาธารณสุข รับผิดชอบกำหนดจำนวนวัคซีนจัดส่งในแต่ละรอบ และ จังหวัดจะเป็นผู้กำหนดว่าแต่ละโรงพยาบาลและจุดฉีดจะได้รับวัคซีนเป็นจำนวนเท่าใดและจัดการจัดส่งให้อย่างรวดเร็วที่สุด
นายกรัฐมนตรียังกล่าวถึงหลักการ หรือ “สูตร” ในการจัดสรรวัคซีน 4 ข้อ ประกอบไปด้วย (1) เมื่อมีวัคซีนมา กระทรวงสาธารณสุขต้องส่งให้ทุกจังหวัดทันที จะไม่มีจังหวัดใดที่ไม่ได้เพิ่มเติมในแต่ละรอบ ซึ่งในอนาคตอาจยกเว้นจังหวัดที่ได้ครบตามเป้าหมายแล้ว หรือบางจังหวัดที่ ศบค. พิจารณาว่ายังไม่มีความจำเป็นเร่งด่วน (2) จำนวนวัคซีนที่นำส่งให้แต่ละจังหวัดจะขึ้นอยู่กับปัจจัยต่าง ๆ ที่นำมาคำนวณ คือ จำนวนประชากร จำนวนผู้ติดเชื้อ จำนวนผู้จองในระบบ ทั้งหมอพร้อมและระบบของจังหวัด และกลุ่มเฉพาะ เช่นอาชีพเสี่ยง พื้นที่เศรษฐกิจ (3) หากจำนวนวัคซีนที่ได้ คำนวณแล้วไม่เพียงพอต่อการฉีด ในระยะเวลา ในรอบนั้น ให้แต่ละจังหวัดและจุดฉีดพิจารณาจัดสรรให้กับกลุ่มผู้สูงอายุ และกลุ่มโรคเสี่ยงที่ลงทะเบียนไว้ก่อน และ (4) หากมีความจำเป็น ต้องชะลอการฉีดวัคซีนตามกำหนดเดิม ระหว่างรอการนำส่งวัคซีน ต้องยึดลำดับเดิมไว้ โดยไม่ต้องลงทะเบียนใหม่ และจัดการฉีดวัคซีนตามลำดับเดิมทันทีที่ได้รับการจัดสรรวัคซีน
นายกรัฐมนตรียังกล่าวยอมรับถึงปัญหาอุปสรรคที่เกิดขึ้น ซึ่งเป็นปัจจัยที่ควบคุมได้ยาก เช่นเดียวกับหลายประเทศทั่วโลกต่างต้องเจอกับปัญหานี้ คือ การนำส่งวัคซีนที่ต้องใช้เวลา ทั้งการผลิตและการตรวจสอบคุณภาพ ไม่สามารถกำหนดได้แน่นอน และจะการได้รับวัคซีนเป็นรอบ ไม่ใช่ได้ครั้งเดียวจำนวนมาก อย่างไรก็ตาม บริษัทสยามไบโอไซเอนซ์ ซึ่งผลิตวัคซีนของแอสตราเซเนกา ที่ตั้งอยู่ในประเทศไทยจะทำให้การขนส่งทำได้อย่างรวดเร็ว รวมถึงสามารถเป็นฐานการผลิตวัคซีนที่สำคัญในอาเซียนเพื่อส่งออกไปยังประเทศอื่นอีกด้วย นอกจากนี้ ยังต้องมีการปรับแผนการฉีดวัคซีนตามสถานการณ์การระบาดที่เกิดขึ้น เพื่อควบคุมการระบาดและเพื่อเหตุผลทางเศรษฐกิจ ทุกหน่วยงานพยายามทำงานอย่างเต็มที่
ในตอนท้าย นายกรัฐมนตรีย้ำในฐานะผู้อำนวยการ ศบค. ว่า ได้ติดตามการจัดสรรวัคซีนโควิดด้วยตนเองอย่างใกล้ชิดตลอดเวลา ทุกอย่างต้องดำเนินการด้วยความโปร่งใส ไม่มีทุจริตเด็ดขาด พร้อมขอบคุณถึงบุคลากรทางการแพทย์และเจ้าหน้าที่ทุกคน ที่ทุ่มเทในการให้บริการพี่น้องประชาชน และขอให้ประชาชนทุกคนมั่นใจว่ารัฐบาลได้จัดหาวัคซีนอย่างเพียงพอต่อคนทุกคน ขณะนี้สามารถจัดหาวัคซีนได้เป็นไปตามเป้าหมาย 100 ล้านโดส สำหรับประชาชน 50 ล้านคน หรือร้อยละ 70 ของประชากรภายในสิ้นปีนี้และจะดำเนินการจัดหาเพิ่มขึ้นอีกในปีหน้าด้วย
...................
กลุ่มประชาสัมพันธ์และเผยแพร่ สำนักโฆษก
วันอังคารที่ 15 มิถุนายน 2564
พม. เปิดโครงการ "ทำความดีเพื่อสังคม ในโอกาสครบรอบ 74 ปี สมาคม ไว ดับยู ซี เอ กรุงเทพฯ" พร้อมนำทีมอาสาฉีดพ่นน้ำยาฆ่าเชื้อโรค "ลาซารัส" ให้ชาวชุมชนรัชฏภัณฑ์ (ซอยหมอเหล็ง)
พม. เปิดโครงการ "ทำความดีเพื่อสังคม ในโอกาสครบรอบ 74 ปี สมาคม ไว ดับยู ซี เอ กรุงเทพฯ" พร้อมนำทีมอาสาฉีดพ่นน้ำยาฆ่าเชื้อโรค "ลาซารัส" ให้ชาวชุมชนรัชฏภัณฑ์ (ซอยหมอเหล็ง)
วันนี้ (15 มิ.ย. 64) เวลา 09.00 น. ที่ชุมชนรัชฏภัณฑ์ (ซอยหมอเหล็ง) เขตราชเทวี กรุงเทพฯ นายอนุกูล ปีดแก้ว รองปลัดกระทรวงการพัฒนาสังคมและความมั่นคงของมนุษย์ เป็นประธานเปิดโครงการ "ทำความดีเพื่อสังคม ในโอกาสครบรอบ 74 ปี สมาคม ไว ดับยู ซี เอ กรุงเทพฯ" โดยมี นางสาวลานทิพย์ ทวาทศิน นายกสมาคม ไว ดับยู ซี เอ กรุงเทพฯ กล่าวรายงาน และนางวรรณี พลอยพิสุทธิ์ ประธานฝ่ายศาสนา กล่าวให้กำลังใจชุมชน อธิษฐานเปิดและอวยพรชุมชน และนายโชคชัย วิเชียรชัยยะ รองอธิบดีกรมพัฒนาสังคมและสวัสดิการ ร่วมลงพื้นที่ อีกทั้งได้มอบเครื่องอุปโภคบริโภคที่จำเป็นเพื่อบรรเทาความเดือดร้อนให้ชาวชุมชน นอกจากนี้ มีการนำทีมอาสาฉีดพ่นน้ำยาฆ่าเชื้อโรค "ลาซารัส" ให้ชาวชุมชน จำนวน 130 หลังคาเรือน เพื่อเป็นการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) ภายใต้โครงการ "Hope for Home บ้านนี้มีความหวัง" ซึ่งกระทรวง พม. ร่วมกับผลิตภัณฑ์ฆ่าเชื้อโรค "ลาซารัส" และเครือข่ายเพื่อสังคม รวมทั้งศิลปินอาสา อพม. (อาสาสมัครพัฒนาสังคมและความมั่นคงของมนุษย์) ได้แก่ นายศตวรรษ เศรษฐกร (เต๊ะ) นักร้อง นักแสดง และนางสาวปุณยนุช วรนิธิพงศ์ (ตุ๊กตา) พิธีกรรายการโทรทัศน์
นายอนุกูล กล่าวว่า โครงการ "ทำความดีเพื่อสังคม ในโอกาสครบรอบ 74 ปี สมาคม ไว ดับยู ซี เอ กรุงเทพฯ" เป็นโครงการที่ขยายผลจากโครงการ "Hope for Home บ้านนี้มีความหวัง" ซึ่งครั้งนี้เป็นความร่วมมือของภาคีเครือข่าย ทั้งหน่วยงานภาครัฐ ภาคเอกชน และภาคประชาชน ที่ร่วมกันสนับสนุนการพัฒนาสังคมและประชาชนในชุมชนต่างๆ โดยเฉพาะอย่างยิ่งประชาชนที่ประสบปัญหาความเดอือดร้อนจากสถานการณ์การแพร่ระบาดของโรคโควิด-19 ระลอกใหม่ ซึ่งมีทั้งเด็ก ผู้สูงอายุ คนพิการ คนไร้บ้าน คนไร้ที่พึ่ง และผู้ด้อยโอกาสในชุมชนต่างๆ ในพื้นที่ กทม. และพื้นที่อื่นๆ ทั่วประเทศ
นายอนุกูล กล่าวต่อไปว่า ตนขอแสดงความชื่นชมกับทุกคนที่ให้ความสำคัญกับการพัฒนาคนและสังคมให้มีคุณภาพ และมีภูมิคุ้มกันต่อการเปลี่ยนแปลง นับเป็นสิ่งที่น่ายกย่องเป็นอย่างยิ่งสำหรับการลงพื้นที่ ณ ชุมชนรัชฏภัณฑ์ (ซอยหมอเหล็ง) ในพื้นที่ กทม. ที่มีความเสี่ยงต่อการแพร่ระบาดของโรคโควิด-19 ซึ่ง ผลิตภัณฑ์ฆ่าเชื้อโรค "ลาซารัส" และภาคีเครือข่ายเพื่อสังคม ทั้งสมาคมไว ดับยู ซี เอ กรุงเทพฯ กลุ่มการแพทย์อาสาเพื่อสังคม โครงการรอดด้วยรักสังคม และพี่น้องคริสเตียน ได้นำผลิตภัณฑ์ฆ่าเชื้อโรค "ลาซารัส" ที่ไม่ติดไฟและไม่เป็นอันตรายต่อผู้อยู่อาศัย มาฉีดพ่นฆ่าเชื้อให้กับที่พักอาศัยทุกหลังในชุมชน จำนวน 130 หลังคาเรือน รวม 447 คน ซึ่งขณะนี้ มีผู้ติดเชื้อ 12 ราย และถูกส่งตัวเข้ารับการรักษาแล้ว มีผู้รักษาหายแล้ว 7 ราย และอยู่ระหว่างกักตัวหลังการรักษา 1 ราย อีกทั้งที่ผ่านมา กระทรวง พม. ได้ลงพื้นที่เพื่อให้ความช่วยเหลือชาวชุมชนแห่งนี้ ภายใต้โครงการ "เรามีเรา" ด้วยการมอบถุงยังชีพ เมื่อวันที่ 19 พ.ค. 64
นายอนุกูล กล่าวเพิ่มเติมว่า หากประชาชนกำลังประสบปัญหาความเดือดร้อนและความยากลำบากจากผลกระทบของโรคโควิด-19 หรือชุมชนใดต้องการความช่วยเหลือเร่งด่วน สามารถติดต่อได้ที่ ศูนย์ช่วยเหลือสังคม สายด่วน พม. โทร. 1300 ตลอด 24 ชั่วโมง และสำนักงานพัฒนาสังคมและความมั่นคงของมนุษย์จังหวัด หรือประสานขอความช่วยเหลือผ่าน อพม. ในพื้นที่